BG Официален вестник на Европейския съюз C 238/8

Публикация на заявка съгласно член 8, параграф 2 от Регламент (ЕО) № 509/2006 на Съвета относно селскостопански и хранителни продукти с традиционно специфичен характер за земеделски продукти и храни

2009/C 238/07

Настоящата публикация предоставя право на възражение срещу заявката в съответствие с член 9 от Регламент (ЕО) № 509/2006 на Съвета. Декларациите за възражение трябва да бъдат получени от Комисията в срок от шест месеца от датата на настоящата публикация.

ЗАЯВКА ЗА РЕГИСТРАЦИЯ НА ХРАНА С ТРАДИЦИОННО СПЕЦИФИЧЕН ХАРАКТЕР (ХТСХ)

РЕГЛАМЕНТ (ЕО) № 509/2006 НА СЪВЕТА

„TRADITIONALLY FARMED GLOUCESTERSHIRE OLD SPOTS PORK“

ЕО №: UK-TSG-007-0024-13.02.2004

1. Име и адрес на групата заявител:

Име: The Gloucestershire Old Spots Pig Breeders’ Club Адрес: Freepost (GL442) Cirencester Gloucestershire GL7 5BR UNITED KINGDOM Тел. +44 1285860229 Факс +44 1285860229 Електронен адрес: mail@oldspots.org.uk

2. Държава-членка или трета държава:

Обединеното кралство

3. Продуктова спецификация:

3.1. Наименование (наименования) за регистрация (член 2 от Регламент (ЕО) № 1216/2007 на Комисията):

„Traditionally farmed Gloucestershire Old Spots Pork“

3.2. Наименованието:

 е специфично само по себе си изразява специфичния характер на селскостопанския или хранителния продукт

Специфичният характер на Traditionally Farmed Gloucestershire Old Spots Pork произтича от традиционната неподобрена порода и традиционния метод за отглеждане, който от своя страна придава на свинското месо отличителните му физикохимични и органолептични свойства.

3.3. Дали се иска запазване на наименованието съгласно член 13, параграф 2 от Регламент (ЕО) № 509/2006:

Регистрация със запазване на наименованието  Регистрация без запазване на наименованието

Въпреки че в заглавието се съдържа текстът „свинско месо“, настоящата регистрация се прилага към всички продукти, произхождащи от свинете, включително бекон, колбаси, пушена шунка, шунка и др.

3.4. Тип на продукта:

Клас 1.1 — Прясно месо

3.5. Описание на селскостопанския или хранителния продукт, за който се отнася наименованието по т. 3.1. (член 3, параграф 1 от Регламент (ЕО) № 1216/2007 на Комисията):

Traditionally Farmed Gloucestershire Old Spots Pork се характеризира със следните качества:

— по-голяма дебелина на сланината,

— по-малки размери на мускулите,

— не толкова блед (по-тъмен) цвят на мускулите,

— по-високо задържане на влага в мускулатурата при замразяване и готвене,

— по-голяма крехкост и сочност,

— и различен вкусов профил

в сравнение със свинското месо, произведено по обичайния метод.

Това се подкрепя от изследванията, проведени с цел сравнение на основните физични, химични, микробиологични и органолептични характеристики на Traditionally Farmed Gloucestershire Old Spots Pork със свинското месо от „съвременни“ породи свине и обработено в промишлени кланици. По този начин може да се направи обективно сравнение между традиционно произведеното свинско месо от традиционна „старомодна“ порода и „съвременното“ свинско месо, произведено по обичайния метод, във вида, обикновено предлаган на потребителите.

Аспектите от качеството на кланичните трупове и на месото от Gloucestershire Old Spots и от съвременните породи бяха оценени по отношение на цвета на мускулите, pH, ширината и дебелината на мускулите, дебелината на сланината, времето за готвене, загубите при замразяване и готвене и сетивните качества (при консумиране). Хранителните качества на мускулите също бяха оценени по отношение на техния състав на мастни киселини. Месото от Gloucestershire Old Spots има по-малки размери на гръбния мускул и по-голяма дебелина на сланината от месото на свинете, отглеждани по обичайния метод. То има подобно pH в мускулите, но по-тъмен цвят на мускула и по-малки загуби при замразяване и готвене. Времето за достигане на вътрешна температура от 72 °C по време на печене на тиган беше по-дълго при Gloucestershire Old Spots, в сравнение със „съвременното“ свинско месо. Котлетите от Gloucestershire Old Spots бяха с по-високи резултати от дегустацията по отношение на структура (крехкост) и сочност и по-ясно изразен вкус на свинското месо в сравнение със „съвременното“ свинско месо. Необичайният вкус беше по-изразен при Gloucestershire Old Spots, като тези резултати предполагат различни „вкусов профил“ при Gloucestershire Old Spots.

Съответните стойности за Traditionally Farmed Gloucestershire Old Spots Pork са, както следва:

Физични характеристики

Цвят

Средни стойности при вакуумно пакетиране, както следва:

Светлост 53,9 Червенина 7,33 Жълтеене 6,67 Наситеност на цвета 9,94 Оттенък 42,31

Дебелина на тъканите

Средни стойности, както следва:

Ширина на мускула 86,6 mm Дебелина на мускула 46,3 mm Дебелина на сланината (с изключение на кожата) 11,5 mm

Химични характеристики

Съдържание на мастна тъкан в мускула и състав на мастни киселини

Съотношение на полиненаситени мазнини спрямо наситени мазнини (съотношение P:S) Медиана 0,60

Разфасовките от свинско месо обикновено ще бъдат: котлети и малки разфасовки от тях, например резени, джолани, плешки, ребра с прилежащо месо и гърди, но не изключват редица местни вариации, например така наречените „Bath Chap“ и др. „Bath Chap“ представляват обезкостени, накиснати в саламура и сготвени свински бузи. Други продукти, получени от Traditionally FarmedGloucestershire Old Spots Pork, включват бекон, колбаси, пушена шунка, шунка и др.

3.6. Описание на производствения метод на селскостопанския или хранителния продукт, за който се отнася наименованието по т. 3.1. (член 3, параграф 2 от Регламент (ЕО) № 1216/2007 на Комисията):

Traditionally Farmed Gloucestershire Old Spots Pork трябва да произхожда от чистокръвни свине от породата Gloucestershire Old Spots. Тези свине трябва да бъдат регистрирани като породисти от Британската асоциация на свиневъдите (British Pig Association) или която и да е друга организация на свиневъди, която води родословна книга за Gloucestershire Old Spots, и е лицензирана от публичен орган в съответствие с приложимото законодателство.

С оглед на изпълняването на спецификацията „традиционно отглеждани“, производителите и преработвателите трябва да спазят следните изисквания:

Фураж

Определението за традиционно отглеждане е, че свинете са отгледани от раждането до клането в околна среда, която им дава възможност да растат с естествени темпове. Като резултат ежедневното натрупване на тегло (ЕНТ) е намалено, а броят на дните до клането е увеличен. За да се постигне това, от отбиването до окончателното угояване се дава фураж с по-ниско съдържание на протеини (15—18 % протеини с основни мастни киселини, включително лизин), допълван по необходимост с плодове и зеленчуци, каша от захарно цвекло и др., по начин, който позволява да се избегнат прекомерните нива на гръбна сланина. Свинете от породата Gloucestershire Old Spots, отглеждани по такъв начин, следва да достигат нива на гръбна сланина от 12—16 mm, измерени на P2. Свинете, отглеждани с търговска цел, обикновено се захранват със смес с протеиново съдържание между 18 и 22 % и се очаква да имат по-ниски нива на гръбна сланина от 5—8 mm.

Следвайки този режим, средната възраст за достигане на желаното тегло на свинята (55—61 kg мъртво тегло) е 180 дни (минимум 160), за разлика от 140—165 дни за свинете, отглеждани с търговска цел. По-дългият период до завършеното тегло е част от причината за повишения вкус и сочност, които се наблюдават в свинското месо.

Околна среда

Околната среда, в която се отглеждат свинете, също влияе върху хранително-вкусовите качества. Свинете могат да се отглеждат на открито или на закрито, при условие че са спазени следните изисквания.

Отглеждане на открито

Традиционно отглежданите свине от породата Gloucestershire Old Spots се отглеждат на гъстота от 15—20 свине на хектар. Всички малки се отглеждат отделно с тяхната майка, докато не бъдат обозначени с цел идентифициране в съответствие с определените от Британската асоциация на свиневъдите разпоредби или техен еквивалент. Тези правила гласят, че и двамата родители трябва да бъдат регистрирани като чистокръвни Gloucestershire Old Spots и че преди да станат на осем седмици или преди бъдат смесени с други прасета, прасетата трябва да бъдат снабдени с „Сертификат за раждане“ (първи етап от процеса на регистрацията) и да бъдат обозначени по незаличим начин по ушите с техните регистрирани номера.

В периода между отбиването и приключването на угояването свинете, предвидени за угояване, трябва да се отглеждат на гъстота от максимум 100 свине на хектар.

Всички свине, отглеждани на открито, трябва да имат достъп до подходящ подслон/сянка, както и локви, басейни или душове. През зимата прасетата трябва да имат достъп до суха земя в тяхното затворено помещение.

Отглеждане на закрито

Сградите трябва да бъдат добре проветрени и могат да имат отворени страни, чрез които свинете се излагат на външните атмосферни условия, при условие че отглежданите в тях свине разполагат с подслон от неблагоприятни метеорологични условия. Трябва да има достатъчно дневна светлина, така че всички прасета да могат да бъдат наблюдавани без затруднения. Решетъчните подове не са разрешени поради удобството и благосъстоянието на животните. Винаги трябва да има на разположение достатъчен брой чисти постели.

Минималната площ на прасе е както следва:

За всяко прасе 20—30 kg живо тегло — 0,35 m2

За всяко прасе 30—50 kg живо тегло — 0,50 m2

За всяко прасе 50—85 kg живо тегло — 0,65 m2

Чисти и сухи постели и достъп до чиста вода във всеки един момент.

Развъждане

Употребата на лекарства следва да бъде сведена до минимум и да бъде избягвана, освен ако не е абсолютно наложителна. Единственото изключение е употребата на лекарства за борба с паразитните вредители.

Не се разрешават рутинно рязане на опашката и подрязване на зъбите.

Отбиване — при нормални условия минимум 42 дни, препоръчително 56 дни.

Превоз

Традиционно отглежданите свине от породата Gloucestershire Old Spots трябва да се превозват за клане директно от стопанството и не трябва да се превозват със свине от други свиневъдни стопанства.

Окончателно угоените прасета, които се превозват до кланица, трябва да бъдат превозвани при 200 kg/m2.

От клане до търговия на дребно

Клането се извършва в малки кланици, за да се сведе до минимум стресът.

Кланичните трупове на традиционно отглежданите свине от породата Gloucestershire Old Spots трябва да бъдат „окачени“ за кокала за период от три до четири дни след клане.

Разфасоването на кланичния труп преди този период причинява мускулни нарушения. Това може да доведе до лоша техника при клане и възможно нереално усещане за жилавост в крайния продукт.

Traditionally Farmed Gloucestershire Old Spots Pork се получава от свине, отгледани в съответствие с описания начин, и затова е подходящо за традиционните методи за обработка и клане. Може да има значителни различия в конформацията на кланичните трупове и степента на залоеност, най-вече поради отделните селекционни линии и начина, по който различните производители завършват угояването.

Тези различия означават, че месарят трябва да направи преценка, когато определя линиите за рязане, за да получи най-добрия вид и стойност от месото. Например големината на свинските гърди по отношение на котлета може да варира значително, както и размерите на месото от плешката.

Крайните разфасовки от свинско месо от традиционно отглеждани от породата Gloucestershire Old Spots са същите като тези на свинете за търговска цел (котлети и малки разфасовки от тях, например резени, джолани, плешки, ребра с прилежащо месо и гърди), но преценката на месаря води до значителна разлика по отношение на качеството на представяне. По тази причина Traditionally Farmed Gloucestershire Old Spots Pork не трябва да бъде обработвано на промишлени производствени линии.

Най-добре е продажбата на свинско месо да се извършва в рамките на период от четири до девет дни след клане.

3.7. Специфични свойства на селскостопанския или хранителния продукт (член 3, параграф 3 от Регламент (ЕО) № 1216/2007 на Комисията):

Специфичните свойства на Traditionally Farmed Gloucestershire Old Spots Pork са следствие от:

— традиционната неподобрена порода и традиционния селскостопански метод на отглеждане, който на свой ред придава на свинското месо неговите отличителни физикохимични и органолептични свойства.

Традиционен метод на отглеждане

Практикуваният неинтензивен режим на отглеждане намалява нивата на стрес при свинете. Режимът на хранене и околната среда за отглеждане дава възможност животните да растат по-бавно. Клането се извършва в малки кланици и кланичните трупове узряват върху кокала за 3—4 дни. Крайният етап на приготвяне на месото за продажба на потребителя зависи от месарските умения и добрата преценка на преработвателя.

Физикохимични и органолептични свойства

Външен вид на месото — по тъмно от свинското месо, произведено по традиционния метод, с по-ниска вариация на мускулната pH. Това се дължи на липсата на стрес при свинете преди клане.

Размери на мускула и сланината, време на готвене, загуби при замразяване и готвене — констатациите от последните проучвания показват, че традиционно отглежданите свине от породата Gloucestershire Old Spots имат по-малка ширина и дебелина на мускула и по-голяма дебелина на гръбната сланина от свинското месо, произведено по обичайния метод. Това е в съответствие с по-ранни изследвания, които показват че такива характеристики са следствие от използването на неподобрена порода свине, при която има по-малък подбор за съдържание на постно месо в кланичния труп, отколкото при съвременните породи.

Сетивен анализ — в изследването Traditionally Farmed Gloucestershire Old Spots Pork получи по-висок резултат за структура (крехкост) и сочност, отколкото свинското месо, произведено по обичайния метод. Това се дължи на по-високото задържане на влага в мускулите на Gloucestershire Old Spots. Крехкостта на месото също така се влияе от времето за зреене/обработване. Дейността на групата за дегустация, която представляваше част от изследването, също изтъкна различни вкусови характеристики за Traditionally Farmed Gloucestershire Old Spots Pork.

3.8. Традиционен характер на селскостопанския или хранителния продукт (член 3, параграф 4 от Регламент (ЕО) № 1216/2007 на Комисията):

Породата е разработена в Глостършър в долината Berkeley. Тя се среща около долината на река Severn, където в продължение на много години е отглеждана традиционно от селяните.

Смята се, че породата произхожда от неподобрената порода Berkshire и оригиналната порода свине Gloucester. В сведението си от 80-те години на ХVIII-ти век в „Икономиката на селските райони на Глостър“, Уилям Маршал описва свинете, които е видял в долината на Gloucester като „високите, дълги, бели свине от тази порода, която някога вероятно е била преобладаващата порода на този остров, тук все още се смята за „истинската порода на Глостършър“. Те израстват до големи размери. Преобладаващите видове понастоящем са Berkshire и кръстоска между тези две породи“. Съществуват доказателства, че е направено допълнителен разплод с Old English Bacon Pig (понастоящем British Saddleback). Х. Д. Ричардсън в „Свинете, техният произход и видове“ описва свинете от породата Gloucester като притежаващи „издръжлива структура, много плодовити и рентабилни свине за свинско месо — в по-голяма степен, отколкото за бекон. Подходящи са за угояване и тяхното месо също така се смята за първокачествено“.

Глостършър е прочут с производството на сирене и с ябълковите овощни градини. Свинете от породата Gloucestershire Old Spots са били отглеждани със страничните продукти от тях и са ги превръщали в ценни протеини. Според местния фолклор черните петна са от натъртванията от ябълките, събаряни от вятъра, които са удряли прасетата. Поради известността на породата и нейните умилителни качества на нея са кръстени заведения, гостилници и дори бира.

3.9. Минимални изисквания и процедури за проверка на специфичния характер (член 4 от Регламент (ЕО) № 1216/2007 на Комисията):

Сертифицирането на Traditionally Farmed Gloucestershire Old Spots Pork включва следното:

— Инспекции за проверяване на цялата производствена верига от стопанства за развъждане/приключване на угояването — проверките трябва да включват отчети на месари за месото от кланичните трупове, получени от животновъдите, за да се потвърди/удостовери източникът на месо и да се гарантира, че са спазени правилните процедури. Всички чистокръвни свине от породата Gloucestershire Old Spots със сертификат за раждане трябва да имат маркирани върху ушите в съответствие с разпоредбите, определени от Британската асоциация на свиневъдите (БАС) или еквивалентни разпоредби. Следователно първо трябва да се провери дали кланичният труп, получен от кланицата, има същите номера на ушите като свинете, предоставени от производителя, и че те съвпадат със съответната онлайн документация. След това месарите трябва да държат отделно и да идентифицират такова месо в хладилните помещения за съхранение и на щандовете. Ако по някаква причина главата е била отстранена в кланицата, кланичният труп следва да бъде проследим обратно до животновъда посредством клеймото на плешката на прасето,

— Инспекция на съответната документация на дружеството за развъждане,

— Проверки на място в стопанствата, за да се гарантира спазването на задължителния метод на производство: фураж, гъстота на животните, отглеждане и превоз,

— Проверки, за да се удостовери съответствието с установените стандарти за качество по отношение на тегло, кланичен труп, характеристики и др. Тези проверки трябва да обхващат основните физични, химични и микробиологични характеристики на месото, както е определено в описанието на продукта,

— Проверките трябва да гарантират проследимостта от кланицата до магазините за търговия на дребно.

4. Компетентни власти или органи, които проверяват спазването на спецификацията на продукта:

4.1. Наименование и адрес:

Наименование: Product Authentication Inspectorate Limited Адрес: Rowland House 65 High Street Worthing W. Sussex BN11 1DN UNITED KINGDOM Тел. +44 1903237799 Факс +44 1903204445 Адрес на електронна поща: enquiries@thepaigroup.com

 Публични Частни

Този частен инспекционен орган спазва принципите на стандарта EN 45011.

4.2. Специфични задачи на компетентните власти или органи:

Горепосоченият инспекционен орган отговаря за проверяването на цялата спецификация.